b'\n_START_ARTICLE_\nErich von Tschischwitz\n_START_SECTION_\nVojna karijera\n_START_PARAGRAPH_\nErich von Tschischwitz ro\xc4\x91en je 17. svibnja 1870. u Kulmu. U vojsku je stupio kao kadet 1882. godine, te je nakon zavr\xc5\xa1etka vojne \xc5\xa1kole slu\xc5\xbeio u 6. pje\xc5\xa1a\xc4\x8dkoj pukovniji. Od listopada 1895. poha\xc4\x91a vojnu akademiju, dok je u rujnu 1896. promaknut u \xc4\x8din poru\xc4\x8dnika. Od travnja 1899. slu\xc5\xbei u Glavnom sto\xc5\xbeeru, da bi u o\xc5\xbeujku 1902. bio unaprije\xc4\x91en u satnika. Te iste godine u listopadu sklopio je brak sa Magaretom von Steinbach._NEWLINE_Od listopada 1904. slu\xc5\xbei u XV. korpusu sa sjedi\xc5\xa1tem u Strasbourgu, nakon \xc4\x8dega se ponovno vra\xc4\x87a na slu\xc5\xbebu u Glavni sto\xc5\xbeer. U travnju 1906. postaje zapovjednikom satnije u 72. pje\xc5\xa1a\xc4\x8dkoj pukovniji, da bi se u listopadu 1907. opet vratio na slu\xc5\xbebu u Glavni sto\xc5\xbeer. U rujnu 1908. promaknut je u bojnika. Od listopada 1909. slu\xc5\xbei u sto\xc5\xbeeru 36. pje\xc5\xa1a\xc4\x8dke divizije smje\xc5\xa1tene u Danzigu, dok je 1911. premje\xc5\xa1ten u sto\xc5\xbeer XVII. korpusa tako\xc4\x91er sa sjedi\xc5\xa1tem u Danzigu, nakon \xc4\x8dega se u sije\xc4\x8dnju 1912. ponovno vra\xc4\x87a na slu\xc5\xbebu u Glavni sto\xc5\xbeer. Od velja\xc4\x8de 1912. slu\xc5\xbei u Glavnom inspektoratu vojnog transporta, dok u velja\xc4\x8di 1914. postaje zapovjednikom bojne u 157. pje\xc5\xa1a\xc4\x8dkoj pukovniji na kojem mjestu do\xc4\x8dekuje i po\xc4\x8detak Prvog svjetskog rata.\n_START_SECTION_\nPrvi svjetski rat\n_START_PARAGRAPH_\nNa po\xc4\x8detku Prvog svjetskog rata Tschischwitz slu\xc5\xbei kao sto\xc5\xbeerni \xc4\x8dasnik u sto\xc5\xbeeru III. pri\xc4\x8duvnog korpusa pod zapovjedni\xc5\xa1tvom Hansa von Beselera. Sa III. pri\xc4\x8duvnim korpusom sudjeluje u opsadi Antwwerpena. U listopadu 1914. postaje na\xc4\x8delnikom sto\xc5\xbeera XXIII. pri\xc4\x8duvnog korpusa kojim je zapovijedao Georg von Kleist. U travnju 1917. promaknut je u pukovnika, dok je tijekom rujna i listopada te iste godine obna\xc5\xa1ao du\xc5\xbenost na\xc4\x8delnika sto\xc5\xbeera Korpusa Osel u Operaciji Albion. Za navedenu uspje\xc5\xa1nu operaciju odlikovan je 9. studenog 1917. ordenom Pour le M\xc3\xa9rite._NEWLINE_U velja\xc4\x8di 1918. Tschischwitz postaje na\xc4\x8delnikom sto\xc5\xbeera 2. armije pod zapovjedni\xc5\xa1tvom Georga von der Marwitza sa kojom sudjeluje u Proljetnoj ofenzivi. Na mjestu na\xc4\x8delnika sto\xc5\xbeera 2. armije nalazi se do rujna 1918. kada postaje zapovjednikom 172. pje\xc5\xa1a\xc4\x8dke brigade na kojem mjestu se nalazi i na kraju rata.\n_START_SECTION_\nPoslije rata\n_START_PARAGRAPH_\nTschischwitz 172. pje\xc5\xa1a\xc4\x8dkom brigadom zapovijeda do velja\xc4\x8de 1919. kada postaje zapovjednikom 157. pje\xc5\xa1a\xc4\x8dke pukovnije kojom zapovijeda do svibnja 1919. kada je imenovan zapovjednikom Isto\xc4\x8dnopruske dobrovolja\xc4\x8dke brigade. Nakon \xc5\xa1to je ista raspu\xc5\xa1tena u srpnju 1919., preuzima zapovjedni\xc5\xa1tvo nad 10. pje\xc5\xa1a\xc4\x8dkom pukovnijom kojom zapovijeda do listopada kada prelazi u ministarstvo obrane na mjesto inspektora transporta._NEWLINE_U travnju 1921. promaknut je u general bojnika, dok je dvije godine kasnije u velja\xc4\x8di 1923. imenovan zapovjednikom 2. divizije sa sjedi\xc5\xa1tem u Stettinu. Dva mjeseca kasnije, u travnju 1923., unaprije\xc4\x91en je u \xc4\x8din general poru\xc4\x8dnika. U velja\xc4\x8di 1927. postaje zapovjednikom Armijske grupe 1 sa sjedi\xc5\xa1tem u Berlinu, dok je u studenom te iste godine promaknut u \xc4\x8din generala pje\xc5\xa1a\xc5\xa1tva. Dvije godine kasnije, 31. o\xc5\xbeujka 1929., odlazi u mirovinu._NEWLINE_Erich von Tschischwitz preminuo je 26. rujna 1958. u 88. godini \xc5\xbeivota u Berlinu.'